SGP บวกแรง 3% ทำนิวไฮในรอบ 4 เดือน รับข่าวกฟผ.ไฟเขียวนำเข้า LNG
SGP บวกแรง 3% ทำนิวไฮในรอบ 4 เดือน รับข่าวกฟผ.ไฟเขียวนำเข้า LNG ล่าสุด ณ เวลา 15.23 น. อยู่ที่ระดับ 12.40 บาท ปรับตัวขึ้น 0.40 บาท หรือ 3.33% สูงสุดที่ระดับ 12.40 บาท ต่ำสุดที่ระดับ 12.00 บาท ด้วยมูลค่าซื้อขาย 219.21 ล้านบาท
3 ก.ย. 2561

ผู้สื่อข่าวรายงานว่า ราคาหุ้นบริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP ณ เวลา 15.23 น. อยู่ที่ระดับ 12.40 บาท ปรับตัวขึ้น 0.40 บาท หรือ 3.33% สูงสุดที่ระดับ 12.40 บาท ต่ำสุดที่ระดับ 12.00 บาท ด้วยมูลค่าซื้อขาย 219.21 ล้านบาท

ทั้งนี้ราคาหุ้นปรับตัวขึ้นแรงสุดในรอบเกือบ 4 เดือน นับตั้งแต่ราคาอยู่ที่ระดับ 13.63 บาท เมื่อวันที่ 8 พ.ค.2561 ขณะที่ SGP จะเข้าร่วมยื่นซองเสนอราคาการนำเข้า LNG ในปริมาณไม่เกิน 1.5 ล้านตันต่อปี เพื่อนำไปใช้กับโรงไฟฟ้าของ กฟผ. ภายในปี 2562
ด้าน บล.เคจีไอ (ประเทศไทย) ระบุในบทวิเคราะห์ (3 ก.ย.61) SGP (เป้าพื้นฐาน 13.1 บาท) โดยประเมินแนวรับ 11.8 บาท / แนวต้าน 12.5 บาท และลุ้นปิดแก๊บราคาที่ 13.6 บาท (Trailing stop ล๊อกกำไร 11.5 บาท) นอกจากนี้ ล่าสุดราคาก๊าซ LPG ประกาศเดือน ก.ย.61 = 600 ดอลลาร์สหรัฐฯ/ตัน (เพิ่มขึ้นจากเดือน มิ.ย.61 ที่ 560 ดอลลาร์สหรัฐฯ/ตัน) และสัญญาส่งมอบเดือน ต.ค.61 ยังพุ่งทำนิวไฮรอบปีที่ 619 ดอลลาร์สหรัฐฯ/ตัน
ขณะที่คาดว่าแนวโน้มผลการดำเนินงานไตรมาส 3/2561 เป็นบวกต่อเนื่องและพีคในไตรมาส 4/2561 ล่าสุดมีประเด็นข่าว คาดที่ประชุม กบง ต้องปรับขยายวงเงินอุ้มราคาก๊าซ LPG ภาคครัวเรือนอีกไม่ต่ำกว่า 3 พันล้านบาท รองรับแนวโน้มราคาที่จะปรับขึ้นในปลายปีนี้ สอดคล้องกับมุมมองของเรา
โดยประเด็นข่าว กฟผ. เปิดให้ผู้ผลิต-ผู้ค้าก๊าซ LNG ยื่นความสนใจเข้าร่วมประมูลการจัดส่งก๊าซ LNG เพื่อผลิตไฟฟ้า คาด SGP เข้าร่วมประมูล โดยมีการเซ็น MOU กับทาง บริษัทลูกของ กฟผ (กฟผ.อินเตอร์เนชั่นแนล EGATi) ในการศึกษาการเข้าร่วมประมูล (แจ้งตลาดฯวันที่ 13 มี.ค.61)
 
ด้าน บล.บัวหลวง ระบุในบทวิเคราะห์ โดยแนะนำ “ซื้อ” SGP ให้ราคาเป้าหมาย 15 บาท/หุ้น ทั้งนี้คาดว่าผลประกอบการ ไตรมาส 3/2561 จะดีขึ้นจากไตรมาสก่อน และกำไรอาจเทียบเท่าช่วงเดียวกันของปีก่อนที่กำไรดีมากได้ เพราะ 1) ปริมาณการขายที่เพิ่มขึ้น และ 2) ราคาแก๊ส LPG ในตลาดโลก (CP Saudi Aramco) จะอยู่ในเทรนด์ขาขึ้น ช่วงไตรมาส 3-ไตรมาส 4 ของทุกปี
โดยปัจจุบันอยู่ที่ราว 550 เหรียญฯ/ตัน หลัง จากที่พุ่งขึ้นไปทำจุดสูงสุดของปีที่เกือบ 600 เหรียญฯ/ตัน เมื่อต้นเดือนที่ผ่านมา จะเป็นปัจจัยหนุนให้มาร์จิ้นแก๊สจะยืนสูงต่อเนื่อง นอกจากราคาแก๊สแล้ว ค่าเงินบาทที่อ่อนค่าลงในช่วงสู่ 33 บาท/ดอลลาร์ฯ คาดเป็นอีกปัจจัยที่จะช่วยหนุนกำไรจากธุรกิจในต่างประเทศ จากการแปลงค่าเงินหลังจากเงินบาทอ่อนค่า
ทั้งนี้ คงประมาณการกำไรปี 2561 ที่ 2,448 ล้านบาท คิดเป็น 1.33 บาท/หุ้น ซึ่งราคาแก๊สที่อยู่ในขาขึ้น คาดจะหนุนผลประกอบการครึ่งปีหลังของปี 2561 ให้กำไรสูงกว่าครึ่งปีแรกของปี 2561 จากราคาแก๊สที่ทะยานขึ้นต่อในไตรมาส 3/2561 คาดจะเป็นปัจจัยหนุนราคาหุ้นต่อเนื่อง และปัจจุบันหุ้นเทรด PE 8.9 เท่า และคาดเงินปันผลทั้งปีสูงราว 5.6% แนะนำ ซื้อ
 
 
 